9000 यूक्रेनियों की मौत, तबाही से उबरने में लगेंगे 33 लाख करोड़; तस्वीरों में देखें 17 महीने...
24 फरवरी 2022 को शुरू हुई रूस-यूक्रेन जंग को आज 500 दिन पूरे हो गए हैं। इस दौरान हुई आम नागरिकों की मौत पर संयुक्त राष्ट्र संघ यानी UN ने आपत्ति जताई है। UN ने बताया है कि इन 500 दिनों में 9 हजार लोगों
24 फरवरी 2022 को शुरू हुई रूस-यूक्रेन जंग को आज 500 दिन पूरे हो गए हैं। इस दौरान हुई आम नागरिकों की मौत पर संयुक्त राष्ट्र संघ यानी UN ने आपत्ति जताई है। UN ने बताया है कि इन 500 दिनों में यूक्रेन के 9 हजार आम नागरिकों की मौत हुई है। इनमें 500 बच्चे भी शामिल हैं। 15 हजार से ज्यादा लोग घायल भी हुए हैं।
वहीं, जंग की वजह से जुलाई 2023 तक 60 लाख लोगों को अपना घर छोड़ना पड़ा है। इसमें ज्यादातर 12,75315 लोग रूस गए हैं। कीव स्कूल ऑफ इकोनॉमिक्स की रिपोर्ट के मुताबिक इन 500 दिनों में यूक्रेन की इमारतों और इन्फ्रास्ट्रक्चर को 11 लाख करोड़ रुपए का नुकसान पहुंचा है। IMF ने बताया है कि जंग के असर से उबरने के लिए यूक्रेन को 10 साल लगेंगे, इस पर 33 लाख करोड़ रुपए खर्च करने होंगे।
तस्वीरों में देखें रूस-यूक्रेन जंग के 17 महीने...
तस्वीर जंग के पहले दिन 24 फरवरी 2022 की है... रूस की तरफ से गिराए एक बम से यूक्रेन के चुगुईव शहर में एक टीचर ओलेना कुरिलो घायल हो गई। उन्होंने कहा था- मैं मर जाऊंगी, लेकिन कभी पुतिन के सामने हार नहीं मानूंगी।
तस्वीर 31 मार्च 2022 की है...रूसी हमले के डर से यूक्रेन के माइकोलाइव इलाके में लोग चर्च के बेसमेंट में बैठे हैं। पिछले साल जहां रूस का यूक्रेन के 20% से ज्यादा इलाके पर कब्जा था वो अब घटकर 17% रह गया है। जंग के शुरुआती महीनों में रूस ने यूक्रेन की राजधानी कीव के आस-पास के शहरों और वहां के सबसे बड़े शहर खार्कीव पर कब्जा कर लिया था।
तस्वीर 17 अप्रैल की है... यूक्रेन के खार्कीव इलाके में रूसी हमले से खुद को बचाती हुई महिला को देखा जा सकता है।
तस्वीर 26 मई की है... पश्चिमी यूक्रेन के खार्कीव इलाके में एक महिला एलेना रूसी हमले में मारे गए अपने पति के शव के पास बैठकर रो रही हैं।
तस्वीर 15 जून 2022 की है... डोनटेस्क इलाके में यूक्रेनी सैनिक फ्रांस से मिली सीजर हॉवित्जर तोप से रूस के इलाके में हमला कर रहे हैं।
तस्वीर 23 जुलाई 2022 की है... खार्कीव शहर में बने एक चेक पॉइंट पर यूक्रेनी सेना ने डर पैदा करने के लिए रूसी सैनिकों के पुतलों को टांगा हुआ है।
तस्वीर 19 अगस्त 2022 की है... डोनटेस्क इलाके में रूस से लड़ रहा यूक्रेनी सैनिक टैंक से बाहर निकलकर हालातों का जायजा ले रहा है। अमेरिका की इंटेलिजेंस एजेंसी के मुताबिक जंग में रूस के 2 लाख से ज्यादा सैनिकों की मौत हुई है। जबकि यूक्रेन ने 1 लाख 31 हजार सैनिक गवाएं हैं।
तस्वीर 19 सितंबर 2022 की है... रूसी सेना से छुड़ाए गए इजुइम इलाके में कब्र खोद कर यूक्रेनी सैनिकों और लोगों के शवों को निकाला गया है।
तस्वीर 8 अक्टूबर 2022 की है... क्रिमिया को रूस से जोड़ने वाले मिरेकल ब्रिज पर हमला हुआ था। यूक्रेन ने कहा था कि हमले के पीछे उसका हाथ नहीं है। हालांकि, सोशल मीडिया पर यूक्रेन के लोगों ने इस हमले पर खुशी जाहिर की थी।
तस्वीर 25 नवंबर 2022 की है... खरसोन इलाके में रूसी हमले में मारी गई महिला के शव को इमेरजेंसी ब्लैंकेट से ढ़का गया है।
तस्वीर 21 दिसंबर 2022 की है... जंग शुरू होने के बाद पहले अमेरिकी दौरे पर जेलेंस्की अमेरिकी संसद के जॉइंट सेशन को संबोधित कर रहे हैं। रूस से जंग लड़ने के लिए अमेरिका ने यूक्रेन को सैन्य और आर्थिक मदद की है।
तस्वीर जनवरी 2023 की है... यूक्रेन के निप्रो शहर में एक बस स्टैंड जंग में जान गंवाने वाले लोगों के लिए पवित्र जगह में तब्दील हो चुका है। लोग यहां मृतकों की आत्मा के लिए शांति की दुआ मांगते हैं।
फरवरी 2023 में यूक्रेन के सैनिक जंग के मैदान में घायल हुए अपने साथी को बचाने की कोशिश में उसे फर्स्ट एड दे रहे हैं।
तस्वीर 22 मार्च 2023 की है, जपोरिजिया इलाके में रूसी हमले में तबाह हुई इमारत से यूक्रेन के इमेरजेंसी वर्कर ने एक डॉग को बचाया है।
तस्वीर अप्रैल 2023 की है, कीव में एक महिला जंग में मारे गए यूक्रेनी सैनिकों को श्रद्धांजलि दे रही है।
तस्वीर 23 मई 2023 की है, एक यूक्रेनी दंपत्ति जंग में शहीद हुए अपने बेटे के कॉफिन पर सिर रख कर रो रहे हैं।
तस्वीर जून 2023 की है... यूक्रेन में रूसी हमले से तबाह हुई इमारत का मलबा वहां मौजूद गाड़ियों पर भी गिरा। इमेरजेंसी सर्विसेज के लोग उसे हटाने के लिए वहां मौजूद हैं।
तस्वीर 3 जुलाई 2023 की है... रूस ने यूक्रेन के सुमी शहर पर ईरान के शाहेद ड्रोन से हमला किया। इसमें 3 लोगों की जान चली गई और 21 लोग घायल हो गए।